b'\n_START_ARTICLE_\nErnst Horsetzky von Hornthal\n_START_SECTION_\nVojna karijera\n_START_PARAGRAPH_\nErnst Horsetzky ro\xc4\x91en je 14. svibnja 1865. godine u Be\xc4\x8du. Srednju \xc5\xa1kolu poha\xc4\x91a u St. P\xc3\xb6ltenu i M\xc3\xa4hrisch-Weisskirchenu. Od 1882. poha\xc4\x91a Terezijansku vojnu akademiju u Be\xc4\x8dkom Novom Mjestu, nakon \xc4\x8dega od 1885. sa \xc4\x8dinom poru\xc4\x8dnika slu\xc5\xbei u 21. bojnoj vojne policije. Godine 1889. promaknut je u \xc4\x8din natporu\xc4\x8dnika, te poha\xc4\x91a Ratnu vojnu akademiju u Be\xc4\x8du. Od 1890. slu\xc5\xbei kao pobo\xc4\x8dnik u sto\xc5\xbeeru 25. pje\xc5\xa1a\xc4\x8dke divizije, da bi potom bio premje\xc5\xa1ten na slu\xc5\xbebu u 59. pje\xc5\xa1a\xc4\x8dku brigadu u Czernowitz. Godine 1893. promaknut je u \xc4\x8din satnika, dok od 1894. predaje vojnu povijest na Terezijanskoj vojnoj akademiji. Od 1897. nalazi se na slu\xc5\xbebi u 38. pje\xc5\xa1a\xc4\x8dkoj pukovniji, dok je 1899. promaknut u \xc4\x8din bojnika, nakon \xc4\x8dega slu\xc5\xbei u sto\xc5\xbeeru XIII. korpusa._NEWLINE_Od 1900. nalazi se na slu\xc5\xbebi u uredu za vojne vje\xc5\xbebe Glavnog sto\xc5\xbeera i to do 1905. godine. Tijekom slu\xc5\xbebe u uredu 1903. unaprije\xc4\x91en je u \xc4\x8din potpukovnika. Godine 1905. premje\xc5\xa1ten je u 94. pje\xc5\xa1a\xc4\x8dku pukovniju gdje 1907. postaje zapovjednikom bojne. Tijekom slu\xc5\xbebe u 94. pje\xc5\xa1a\xc4\x8dkoj pukovniji promaknut je u svibnju 1906. u \xc4\x8din pukovnika. Godine 1907. postaje na\xc4\x8delnikom sto\xc5\xbeera XIII. korpusa na kojoj du\xc5\xbenosti se nalazi do 1911. kada je unaprije\xc4\x91en u \xc4\x8din general bojnika, te imenovan zapovjednikom 59. pje\xc5\xa1a\xc4\x8dke brigade kojom zapovijeda i na po\xc4\x8detku Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata 59. pje\xc5\xa1a\xc4\x8dka brigada nalazila se u sastavu Armijske grupe K\xc3\xb6vess kojom je na Isto\xc4\x8dnom boji\xc5\xa1tu zapovijedao Hermann K\xc3\xb6vess. Zapovijedaju\xc4\x87i 59 pje\xc5\xa1a\xc4\x8dkom brigadom Horsetzky sudjeluje u Galicijskoj bitci. Po\xc4\x8detkom listopada 1914. Horsetzky je imenovan zapovjednikom 3. pje\xc5\xa1a\xc4\x8dke divizije zamijeniv\xc5\xa1i na tom mjestu Josefa Rotha. Sa navedenom divizijom uspje\xc5\xa1no sudjeluje u Bitci kod Limanowe-Lapanowa, nakon \xc4\x8dega je promaknut u \xc4\x8din podmar\xc5\xa1ala. U svibnju 1915. 3. pje\xc5\xa1a\xc4\x8dka divizija sudjeluje u ofenzivi Gorlice-Tarnow u kojoj prodire prema Brest-Litovsku i Rovnu._NEWLINE_U o\xc5\xbeujku 1916. Horsetzky je sa 3. pje\xc5\xa1a\xc4\x8dkom divizijom premje\xc5\xa1ten na Talijansko boji\xc5\xa1te u sastav 11. armije pod zapovjedni\xc5\xa1tvom Viktora Dankla. U sastavu navedene armije Horsetzky sudjeluje u Tirolskoj ofenzivi. Tre\xc4\x8da divizija se pod Horsetzkyjevim vodstvom na planinskom terenu vrlo dobro borila za \xc5\xa1to je dobila i naziv Edelwiess divizija. U srpnju 1917. Horsetzky je imenovan zapovjednikom XXVI. korpusa koji se tada nalazio na Isto\xc4\x8dnom boji\xc5\xa1tu. U sije\xc4\x8dnju 1918. korpus je premje\xc5\xa1ten na Talijansko boji\xc5\xa1te u sastav 11. armije pod zapovjedni\xc5\xa1tvom Viktora von Scheuchenstuela gdje dr\xc5\xbei polo\xc5\xbeaje na Grappi. U svibnju 1918. Horsetzky je promaknut u \xc4\x8din generala pje\xc5\xa1a\xc5\xa1tva, dok u lipnju zapovijedaju\xc4\x87i XXVI. korpusom sudjeluje u Bitci na Piavi tijekom koje napada Monte Asolone. U listopadu Horstezky je sa XXVI. korpusom premje\xc5\xa1ten u sastav Armijske grupe Belluno u sklopu koje sudjeluje u Bitci kod Vittoria Veneta.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Horsetzky je sa 1. sije\xc4\x8dnjem 1919. umirovljen. Preminuo je 28. svibnja 1943. godine u 78. godini \xc5\xbeivota u Be\xc4\x8du.'